STI ร่วงต่อ 4% หลุดราคาไอพีโอ 2 วันรวด! สวนโบรกฯเคาะเป้า 7.80 บ. ชี้กำไรปี 61-62 โตเด่น
STI ร่วงต่อ 4% หลุดไอพีโอ 2 วันรวด! สวนโบรกฯเคาะเป้า 7.80 บ. ชี้กำไรปี 61-62 โตเด่น ล่าสุด ณ เวลา 11.33 น. อยู่ที่ 5.50 บาท ลบ 0.25 บาท หรือ 4.35% สูงสุดที่ 5.75 บาท ต่ำสุดที่ 5.45 บาท ด้วยมูลค่าซื้อขาย 26.45 ล้านบาท
20 ธ.ค. 2561

ผู้สื่อข่าวรายงานว่า บริษัท สโตนเฮ้นจ์ อินเตอร์ จำกัด (มหาชน) หรือ STI ล่าสุด ณ เวลา 11.33 น. อยู่ที่ 5.50 บาท ลบ 0.25 บาท หรือ 4.35% สูงสุดที่ 5.75 บาท ต่ำสุดที่ 5.45 บาท ด้วยมูลค่าซื้อขาย 26.45 ล้านบาท

ทั้งนี้ STI เข้าซื้อขายในตลาดหลักทรัพย์เอ็ม เอ ไอ (mai) และราคาหุ้นในวันนี้ยังคงปรับตัวลดลงจนหลุดราคา IPO ที่ระดับ 6.30 บาท ต่อจากวานนี้ (20 ธ.ค.) ซึ่งเป็นวันซื้อขายวันแรก
ด้าน บล.เคทีบี (ประเทศไทย) ระบุในบทวิเคราะห์ ให้ราคาเป้าหมาย STI ที่ 7.80 บาท/หุ้น (อิง PER ปี 2562 ที่ 18 เท่า) โดยสัดส่วนรายได้หลักของ STI มาจากงานที่ปรึกษาฯเป็นหลักที่ 81% ทั้งนี้คาดกำไรสุทธิครึ่งปีหลังปี 2561 อยู่ที่ 59 ล้านบาท (โต 32% เทียบจากปีก่อน และโต 408% เทียบจากครึ่งปีแรก)
โดยขยายตัวเมื่อเทียบจากปีก่อน มาจากการรับรู้รายได้โครงการทีมีมูลค่าสูงขึ้น และขยายตัวเมื่อเทียบจากครึ่งปีแรก จากฐานรายได้ที่รับรู้เพิ่มขึ้นตาม Backlog และอัตรากำไรขั้นต้นที่ดีขึ้น เนื่องจากบริษัทมีการรับรู้ค่าใช้จ่ายล่วงหน้า ก่อนที่บริษัทจะมีการเซ็นสัญญารับรู้รายได้ ส่งผลให้โดยรวมคาดว่ากำไรสุทธิปี 2561 ของ STI อยู่ที่ 71 ล้านบาท เพิ่มขึ้น 24% เมือ่เทียบจากปีก่อน
ขณะที่คาดกำไรสุทธิปี 2562 อยู่ที่ 116 ล้านบาท (โต 64%) โดยเป็นผลจากรายได้ที่อยู่ที่ 861 ล้านบาท (โต 32% เมื่อเทียบจากปีก่อน) ซึ่งมองว่าการที่เป็นบริษัทในกลุ่มของ UV Capital จะช่วยหนุนให้บริษัทมีโอกาสในการรับงานของกลุ่ม UV เพิ่มขึ้น